CORREOS presenta un mata-segells turístic dedicat a Ca la Vila de Llíria
30 de Gener de 2017

CORREOS ha presentat este matí en el saló de plens de Ca la Vila un mata-segells turístic dedicat a este emblemàtic monument de Llíria. En l'acte de presentació han participat l'alcalde de la localitat, Manolo Civera, la directora de l'oficina de CORREOS, Esperanza Torres, i el secretari general de FASFILCOVA (Federació d'Associacions Filatèliques de la Comunitat Valenciana), Francisco Querol.

En l'empremta s'ha inclòs també un pentagrama amb una clau de sol ressaltant la importància de la música per al municipi conegut també com la Ciutat de la Música. "El segell promocionarà la tradició musical de Llíria, el seu valor turístic i la importància històrica de l'edifici Ca la Vila", ha afirmat la directora de l'oficina de CORREOS, Esperanza Torres.

Este mata-segells està dissenyat perquè filatèlics i clients puguen usar, en els seus enviaments postals, esta imatge en què es llig el motiu del mata-segells i la data d'enviament. Estarà disponible de forma permanent en l'oficina situada en el carrer de Sant Vicent de Paül de Llíria per a qui ho sol•licite.

Amb esta iniciativa dels mata-segells turístics de CORREOS, que s'emmarca dins d'una campanya empresa per esta mateixa entitat en 2015, "se projectarà el patrimoni històric de Llíria, per la qual cosa vull agrair a CORREUS esta promoció de la nostra ciutat com el que és, un cresol de cultures i un destinació turística imprescindible", ha manifestat l'alcalde Manolo Civera.

A més, "se posa en valor la història i la importància de l'edifici de Ca la Vila i entre tots es construïx eixa mirada oberta cap al nostre divers i enriquidor llegat cultural", ha afegit.

El mata-segells turístic, empleat per a difondre imatges de llocs i festivitats emblemàtiques a través dels enviaments postals, permetrà que "totes les cartes i paquets que s’envien des del municipi porten l'empremta de Llíria, així que la ciutat eixirà de València i arribarà a tot el món", ha explicat el secretari general de FASFILCOVA, Francisco Querol.

Ca la Vila

L'edifici de Ca la Vila és una magnífica mostra de l'arquitectura renaixentista del segle XVI, construït com per a albergar la Sala del Consell, Cambra dels Jurats, Almodí, Cort de Justícia i calabossos.

Esta construcció, que actualment acull diverses àrees de l'Ajuntament i que s'ha denominat de forma incorrecta com el Palau dels Ducs d'Alba, és una dels monuments més emblemàtics de la ciutat.